b"\n_START_ARTICLE_\nJeroni Albert\xc3\xad i Picornell\n_START_SECTION_\nBiografia\n_START_PARAGRAPH_\nVa estudiar batxillerat a l'Institut Ramon Llull i la carrera de comer\xc3\xa7 a l'escola professional de Palma, on es va graduar com a professor mercantil. De 1954 a 1963 va treballar a Vene\xc3\xa7uela. Quan va tornar fou director general del Grup d'Hotels del Mediterrani i va ser president de l'Associaci\xc3\xb3 d'Industrials de Mallorca (ASIMA) entre 1971 i 1983, durant aquest per\xc3\xadode destaca la fundaci\xc3\xb3 de l'IBEDE, Institut Balear de Direcci\xc3\xb3 empresarial inaugurat el 1971, va ser un institut de formaci\xc3\xb3 permanent de l'empresariat balear que es va transformar en un centre de discussi\xc3\xb3 pol\xc3\xadtica i bressol de part de la classe pol\xc3\xadtica balear. _NEWLINE_A les eleccions generals espanyoles de 1977 i 1979 fou elegit senador per Mallorca com a independent dins les files de la UCD. De 1977 a 1979 fou Vicepresident Segon de la Comissi\xc3\xb3 d'Ind\xc3\xbastria, Comer\xc3\xa7 i Turisme del Senat d'Espanya. Alhora, com els altres diputats i senadors balears, va formar part de l'Assemblea de Parlamentaris de les Illes Balears, que presid\xc3\xad el juliol de 1977, per tal impulsar la redacci\xc3\xb3 de l'Estatut d'Autonomia de les Illes Balears de 1983. Del 1978 al 1982, fou president del Consell General Interinsular, l'\xc3\xb2rgan pre-auton\xc3\xb2mic que despr\xc3\xa9s es convertiria en el Govern Balear, c\xc3\xa0rrec que exerc\xc3\xad fins al 1982, en qu\xc3\xa8 present\xc3\xa0 la dimissi\xc3\xb3, juntament amb el de president del Consell Insular de Mallorca._NEWLINE_Despr\xc3\xa9s d'estar a les files de la UCD, fou un dels fundadors del partit Uni\xc3\xb3 Mallorquina l'octubre de 1982. En fou el president fins al 1988, en qu\xc3\xa8 el rellev\xc3\xa0 Maria Ant\xc3\xb2nia Munar. Des de 1993 \xc3\xa9s president fundador d'aquest partit._NEWLINE_Fou elegit diputat a les eleccions al Parlament de les Illes Balears de 1983 per UM. Despr\xc3\xa9s de les eleccions el seu partit governaria en coalici\xc3\xb3 amb Alianza Popular i donaria suport la presid\xc3\xa8ncia de Gabriel Ca\xc3\xb1ellas arran d'un pacte signat a Madrid entre Albert\xc3\xad i Ca\xc3\xb1ellas al despatx de la Fundaci\xc3\xb3n Juan March. Per a les eleccions generals espanyoles de 1986 va donar suport el Partit Reformista Democr\xc3\xa0tic impulsat per Miquel Roca i Junyent i en fou cap de llista per les Illes Balears al Congr\xc3\xa9s dels Diputats, per\xc3\xb2 no fou escollit. Despr\xc3\xa9s de les eleccions al Parlament de les Illes Balears de 1987 fou nomenat president del Parlament de les Illes Balears, c\xc3\xa0rrec que va ocupar fins al 1991, any en qu\xc3\xa8 abandon\xc3\xa0 Uni\xc3\xb3 Mallorquina. Tot i aix\xc3\xb2, fou novament candidat per aquest partit a les eleccions generals espanyoles de 1993 i a les eleccions a batle de Palma de 1995, per\xc3\xb2 en cap de les dues fou escollit._NEWLINE_El 1988 li fou atorgada la Medalla al M\xc3\xa8rit Constitucional i declarat fill il\xc2\xb7lustre del municipi de Banyalbufar."